Nóg ŉ mylpaal vir brandoorlewende SeanSean Smith in sy skoolklere. Foto: Verskaf Alhoewel Sean Smith (17) nog “af” dae beleef, het die ondersteuning wat hy uit talle oorde ontvang het sedert hy verlede jaar by die dood omgedraai het, hom gehelp om ŉ nuwe mylpaal op sy pad na herstel te bereik. Sean is Maandag vir die eerste keer terug na sy ambagskool, Suiderberg Skool in die weste van Pretoria, sedert hy op 17 Oktober in Centurion derdegraadse brandwonde aan sy hande, ken, nek en gedeeltes van sy rug, bors en arms opgedoen het in ŉ fratsongeluk met petrol. Hy was vir lank onder verdowing en het behandeling in drie hospitale ontvang. Hy is aanvanklik na die Unitas-hospitaal in Centurion geneem waar dié private hospitaal hom op hul onkoste behandel het aangesien sy ma, Me-Lissa, ŉ enkelouer is en nie ŉ mediese fonds kon bekostig nie. Hy is daarna na die Dr. George Mukari-staatshospitaal oorgeplaas toe daar ŉ plek oopgegaan het. Daar is egter nie ŉ brandsorgeenheid by dié hospitaal nie en miljoene rande is ingesamel om hom in Milpark-hospitaal in Johannesburg te laat opneem, waar hy sedert 30 Oktober gespesialiseerde behandeling ontvang het. Hy is uiteindelik in Desember uit Milpark ontslaan waarna hy teruggekeer het na sy ouerhuis in Theresapark in die noorde van Pretoria waar hy ŉ intieme en rustige feesgety saam sy ma, ouer broer Dylin (19), jonger boetie Devin (11) en suster Michelle (13) deurgebring het. “Devin het vanjaar met skool by Suiderberg begin. Elke keer as ek en Sean hom by die skool gaan op- of aflaai, drom Sean se skoolmaats om die motor saam om te hoor hoe dit gaan. Dit het naderhand ŉ lang proses geword. Ons het toe, met toestemming van sy dokters, besluit dat dit tyd is dat hy terug gaan skool toe,” het Me-Lissa Woensdag aan Maroela Media gesê. Me-Lissa verduidelik Sean was aan die begin skrikkerig en skaam om weer sy skoolmaats te sien. “Toe hulle hom die eerste keer sien toe ons sy boetie gaan aflaai het, het hulle nadergekom en hom gegroet en drukkies gegee. Niemand het na hom of sy letsels gestaar nie. Hulle het vertel hoe hulle saam met almal vir hom gebid het en bly was met elke mylpaal wat hy bereik het. Dis toe wat ek vir hom sê hy het niks om oor skaam te wees nie, hy is ŉ hero in mense se oë.” Sy het gesê die eerste paar dae terug by die skool het goed gegaan en hy word nie deur skoolmaats geterg nie. Hy het in Desember 17 geword en die skool het dit goed gedink om hom deur te sit na gr. 10 sodat hy kan voortgaan om in ŉ ambag te spesialiseer. “Voordat hy terug is skool toe, was hy een aand baie negatief en het gesê dit sou beter wees as hy maar dood gegaan het. Ek het toe saam met hom deur die hordes boodskappe op Facebook en WhatsApp gegaan van al die mense wie se harte hy aangeraak het. Ons het honderde boodskappe van ondersteuning van regoor die wêreld ontvang en van mense wie ons nie eens ken nie. Dit het hom weer krag gegee om aan te gaan.” Sy sê ook as Sean af voel, is Annerie du Plooy, direkteur van die Hero Burn Foundation, net ŉ oproep ver om hom moed in te praat. Annerie is self ŉ brandoorlewende wat Sean sedert sy ongeluk met raad en ondersteuning bystaan. Sean moet vir die volgende jaar nog elke dag vir ŉ paar uur lank spesiale kledingstukke aan sy bolyf en arm dra wat druk plaas op sy wonde om te verhoed dat te veel letsels vorm. Hy sal moontlik weer geopereer moet word sodat kortisoon in letsels in sy nek ingespuit kan word. Hy kan ook nog nie albei sy arms behoorlik gebruik nie en Me-Lissa probeer nou iemand naby die huis vind wat vir hom fisioterapie kan gee. As die fisioterapie nie werk nie, sal hy weer ŉ operasie moet ondergaan in ŉ poging om weefsel los te sny wat moontlik weens die brand geheg het. Hoewel hy nog soms pyn en ongemak verduur, is hy reg vir sy volgende stap om weer in te skakel in die samelewing. “Hy wil egter net op ŉ plaas wees en in die buitelewe. Ons was onlangs op ŉ vriend se wildsplaas in die Pienaarsrivier-omgewing en dit het wondere vir sy gemoed gedoen. Hy bly net vra wanneer ons weer soontoe gaan. Hy is maar ŉ regte boertjie uitgeknip,” skerts Me-Lissa. Lees vorige berigte oor Sean Smith op Maroela Media.